
–	võttes arvesse oma varasemaid resolutsioone Kõrgõzstani kohta,
–	võttes arvesse kodukorra artikli 150 lõiget 5 ja artikli 136 lõiget 4,
A.	arvestades, et hiljuti tehti läbiotsimisi Kõrgõzstani sotsiaaldemokraatide partei (SDK) peakorteris; arvestades, et enne 2024. aasta novembri kohalikke valimisi andis Biškeki ringkonnakohus korralduse SDK juhi Temirlan Sultanbekovi ja teiste juhtivate parteiliikmete eelvangistuses hoidmiseks kuni 13. jaanuarini 2025; arvestades, et nad vahistati häälte ostmise süüdistuste alusel, kusjuures esmaseks tõendiks oli teadmata päritoluga helisalvestis, mille kasutamiseks ei olnud kohtu selget luba ja mille seos kinnipeetavatega on teadmata; arvestades, et SDK näitas, et kampaaniatöötajatele tehtud maksed, millele salvestises viidati, olid läbipaistvad; arvestades, et Temirlan Sultanbekov alustas oma vahistamise päeval protestiks näljastreiki ja tema füüsiline seisund on sellest ajast saadik tõsiselt halvenenud; arvestades, et Biškeki valimiskomisjon diskvalifitseeris kandidaadid, kelle SDK oli Biškekis kohalikeks valimisteks esitanud;
B.	arvestades, et viimastel aastatel on demokraatlikest standarditest ja inimõigustest kinnipidamine Kõrgõzstanis murettekitavalt halvenenud;
C.	arvestades, et sõltumatute meediakanalite, nagu Kloop, Temirov Live, Ait Ait Dese ja Azattyk, samuti ajakirjanike ja blogijate vastu korraldatakse ikka ja jälle repressioone; arvestades, et poliitiliste vastaste ja kriitilisi seisukohti avaldavate kodanikuühiskonna esindajate vastu kasutatakse üha enam nii kohtu- kui ka omakohtuvägivalda;
D.	arvestades, et Kõrgõzstani ja ELi vahelise laiendatud partnerlus- ja koostöölepingu suhtes kohaldatakse Euroopa Parlamendi nõusolekumenetlust ning see eeldab, et Kõrgõzstan täidab täielikult oma kohustust kaitsta inimõigusi ja järgida demokraatlikke standardeid;
1.	tunneb muret Temirlan Sultanbekovi ja teiste Kõrgõzstani demokraatiameelsete aktivistide kinnipidamise kahtlaste põhjuste ning nende vastu algatatud kriminaalmenetluse võimalike poliitiliste motiivide pärast;
2.	nõuab tungivalt, et Kõrgõzstani ametivõimud vabastaksid viivitamata Temirlan Sultanbekovi ja teised juhtivad parteiliikmed ning võtaksid kinnipidamise asemel alternatiivseid meetmeid, austades samal ajal nende õigust nõuetekohasele menetlusele kooskõlas Kõrgõzstani põhiseaduses tagatud kodaniku- ja poliitiliste õigustega ning riigi rahvusvaheliste kohustustega; kutsub ametivõime üles tagama Sultanbekovi ohutuse ja heaolu;
3.	nõuab tungivalt, et Kõrgõzstani valitsus lõpetaks opositsiooniparteide, sõltumatute meediakanalite ja ajakirjanike vastu suunatud hirmutamise ja kohtuliku tagakiusamise kampaania; tunneb muret Venemaa vastavale seadusele sarnaneva „välisagentide“ seaduse vastuvõtmise pärast; nõuab tungivalt, et Kõrgõzstani ametivõimud loobuksid kõigist süüdistustest inimõiguste kaitsjate, sealhulgas Temirov Live’i ja Ait Ait Dese ajakirjanike Mahabat Tažibek-kõzõ, Azamat Išenbekovi, Aktilek Kaparovi ja Ajke Beišekejeva vastu;
4.	kutsub Kõrgõzstani ametivõime üles austama inimõigusi ning järgima demokraatlikke standardeid ja põhivabadusi kooskõlas laiendatud partnerlus- ja koostöölepingu ning üldiste tariifsete soodustuste kavaga (GSP+);
5.	nõuab, et kõik ELi institutsioonid ja organid, eelkõige ELi delegatsioon Kõrgõzstanis, väljendaksid Kõrgõzstani ametivõimudele jätkuvalt oma tõsist muret inimõiguste halvenemise pärast ning kaaluksid olukorra edasise halvenemise korral muid meetmeid;
6.	teeb presidendile ülesandeks edastada käesolev resolutsioon nõukogule, komisjonile, komisjoni asepresidendile ning liidu välisasjade ja julgeolekupoliitika kõrgele esindajale, ELi eriesindajale Kesk-Aasias, liikmesriikidele, ÜRO Inimõiguste Nõukogule ja Kõrgõzstani ametivõimudele.

